Ουράνιος Ιωαννίδης

Ο Ουράνιος Ιωαννίδης ήταν Ελληνοκύπριος πολιτικός. Διετέλεσε Υπουργός Παιδείας και Πολιτισμού και βουλευτής στην Εκλογική Περιφέρεια Λευκωσίας εκλεγμένος με τον ΔΗΣΥ την περίοδο 1996-1999.

 Βιογραφικά στοιχεία 
Ο Ουράνιος Ιωαννίδης γεννήθηκε στη Λευκωσία στις 22 Δεκεμβρίου 1944. Ομιλούσε, πέρα από την ελληνική, την αγγλική γλώσσα. Απέκτησε πτυχίο στη φυσιογνωσία από το Αριστοτέλειο Πανεπιστήμιο Θεσσαλονίκης. Συνέχισε με μεταπτυχιακές σπουδές στο Πανεπιστήμιο του Κάρντιφ αποκτώντας μεταπτυχιακά στην Εκπαιδευτική Διοίκηση, στην Εκπαιδευτική Ψυχολογία, στην Εκπαιδευτική Τεχνολογία και στις Δεξιότητες Έρευνας.

Ήταν νυμφευμένος με την Ελένη Οράτου Ιωαννίδου και είχε δυο υιούς. Αδελφή του ήταν η Ζέτα Αιμιλιανίδου, η οποία είχε διατελέσει Υπουργός Εργασίας, Πρόνοιας και Κοινωνικών Ασφαλίσεων.

Απεβίωσε στις 30 Ιανουαρίου 2020.

 Επαγγελματική σταδιοδρομία 
Εργάστηκε ως καθηγητής φυσιογνωσίας, βιολογίας και χημείας από το 1971 έως το 1986 σε σχολεία μέσης εκπαίδευσης στην Κύπρο. Την περίοδο 1986-1992 εργάστηκε στην Παιδαγωγική Ακαδημία Κύπρου ως καθηγητής βιολογικών επιστημών και επιστήμης. Την περίοδο 1992-1995 ήταν αποσπασμένος για ειδικά καθήκοντα εκπαίδευσης εκπαιδευτικών στο Παιδαγωγικό Ινστιτούτο Κύπρου.

Την περίοδο 1995-1996 ήταν ανώτερος Λειτουργός Εκπαίδευσης στη Διεύθυνση Ανώτερης και Ανώτατης Εκπαίδευσης του Υπουργείου Παιδείας και Πολιτισμού.

Από το 1997 έως το 1999 ήταν καθηγητής και ακαδημαϊκός σύμβουλος του Πανεπιστημίου La Salle.

 Πολιτική διαδρομή 
Την περίοδο 1964-1969 διετέλεσε πρόεδρος της Εθνικής Φοιτητικής Ένωσης Κυπρίων Θεσσαλονίκης. Την περίοδο 1965-1967 ήταν αντιπρόεδρος της Ομοσπονδίας Εθνικών Φοιτητικών Ενώσεων Κύπρου.

Στη συνέχεια έγινε μέλος του ΔΗΣΥ. Διετέλεσε Α΄ Αντιπρόεδρος του ΔΗΣΥ (1997-1999).

Εκλέχτηκε βουλευτής στις βουλευτικές εκλογές του 1996 στην Εκλογική Περιφέρεια Λευκωσίας με τον συνασπισμό Δημοκρατικός Συναγερμός-Κόμμα Φιλελευθέρων για την Ζ΄ Κοινοβουλευτική Περίοδο. Στις 5 Ιανουαρίου 1999 διορίστηκε Υπουργός Παιδείας και Πολιτισμού στην κυβέρνηση Γλαύκου Κληρίδη.

 Αθλητική πορεία 
Ο Ουράνιος Ιωαννίδης διετέλεσε ποδοσφαιριστής της Ολυμπιάδας Νεάπολης (1959-1960, 1975-1987), της ΠΑΕ Κερύνειας (1961), του ΑΠΟΕΛ (1961-63), του Ηρακλή Θεσσαλονίκης (1963) και της Φυσικομαθηματικής Σχολής του Πανεπιστημίου Θεσσαλονίκης (1963-1968). Επιπλέον, υπήρξε αθλητής στίβου στο άλμα εις ύψος.

 Άλλες δραστηριότητες 
Διετέλεσε πρόεδρος του Κυπριακού Οργανισμού Αθλητισμού την περίοδο 1988-1994. Την περίοδο 2003-2004 ήταν πρόεδρος του Ινστιτούτου Ευρωδημοκρατίας  2003-2004.

Επιπρόσθετα, ο Ουράνιος Ιωαννίδης διετέλεσε πρόεδρος:

 του Παγκύπριου Συλλόγου Φυσιογνωστών (1980-1991)
 του αθλητικού σωματείου Ολυμπιάς Νεαπόλεως (1972-1987)
 της Αθλητικής Ποδοσφαιρικής Ομοσπονδίας Εθνικοφρόνων Σωματείων Περιοχής Λευκωσίας (1971-1988)
 της Συνομοσπονδίας Τοπικών Ομοσπονδιών Κύπρου (1977-1988)
 της Κυπριακής Ομοσπονδίας Ξιφασκίας (1986-1988)
 της Κυπριακής Ομοσπονδίας Τοξοβολίας (1987-1988)
 της Παγκύπριας Ομοσπονδίας Επιτραπέζιας Αντισφαίρισης (1986-1988)
 της Ομοσπονδίας Προσφυγικών Σωματείων (1975-1988)
 της Ένωσης Παλαιού και Κλασσικού Αυτοκινήτου (1994-1997)
 της Χριστιανικής Ένωσης Νέων (1992-1997)
 του Αθλητικού Ποδοσφαιρικού Ομίλου Ελλήνων Λευκωσίας (1996-1999).

Ήταν επίτιμος πρόεδρος της Ολυμπιάδας Νεαπόλεως (από το 1987), του Αθλητικού Ποδοσφαιρικού Ομίλου Εθνικοφρόνων Σωματείων Περιοχής Λευκωσίας (από το 1988), της Συνομοσπονδίας Τοπικών Ομοσπονδιών Κύπρου (από το 1988), της Κυπριακής Ομοσπονδίας Ξιφασκίας (από το 1988) και της Κυπριακής Ομοσπονδίας Τοξοβολίας (από το 1988).

 Παραπομπές 

 Πηγές 





|-

Κατηγορία:Βουλευτές εκλεγμένοι με τον Δημοκρατικό Συναγερμό
Κατηγορία:Βουλευτές Λευκωσίας
Κατηγορία:Κύπριοι εκπαιδευτικοί
Κατηγορία:Υπουργοί Παιδείας και Πολιτισμού (Κύπρος)
Κατηγορία:Πρόεδροι ΑΠΟΕΛ
Κατηγορία:Ποδοσφαιριστές ΠΑΕΕΚ Κερύνειας
Κατηγορία:Ποδοσφαιριστές ΑΠΟΕΛ
Κατηγορία:Ποδοσφαιριστές Ηρακλή Θεσσαλονίκης
Κατηγορία:Πρόεδροι Κυπριακού Οργανισμού Αθλητισμού
Κατηγορία:Κυβέρνηση Γλαύκου Κληρίδη 1998
Κατηγορία:Βουλευτές Ζ΄ Κοινοβουλευτικής Περιόδου (Κύπρος)